শুধু কাঞ্চনই নয়, এই ছোট্ট দ্বীপটি নানা রং-এর মণিমাণিক্যেও ভরা। অনেকদিনের ইচ্ছে, ঐ রাবণ-রাজার দেশ সিংহল (অধুনা শ্রীলঙ্কা) দেখার। সেইসঙ্গে মণিমাণিক্যের খনিগুলোও। এইবার সুযোগ এসে গেল। শ্রীলঙ্কার যুদ্ধ আপাতত স্থগিত। সুনামীরও নাম-গন্ধ নেই। বেড়াবার উৎকৃষ্ট সময়। একটাই মুশকিল যে ওদেশে দু-দুটো বর্ষাকাল—জুলাই-অগস্ট ও নভেম্বর-ডিসেম্বর—একটা না একটার খপ্পরে পড়তেই হয়। আমি অবশ্য বর্ষা সম্বন্ধে ভীষণ রোমান্টিক (বিদেশে থাকার সুবিধা), তাই বর্ষা অগ্রাহ্য করে নভেম্বরেই প্ল্যান করলাম। ফাউ-এর মধ্যে পেয়ে গেলাম—আম! ওদেশে ওই সময়ে আমের মরশুম। তাছাড়া বর্ষা বলে ট্যুরিস্টদের ভিড় কম ও হোটেলের রেটও কম। বিরাট, সুন্দর বাগানবাড়ি হোটেলগুলোয় আমরাই একমাত্র অতিথি। তাই, আমার মতে, এই সময়টাই বেড়াবার পক্ষে সবথেকে ভালো। কয়েকফোঁটা বৃষ্টিতে কি আসে যায়!